钦定古今图书集成/明伦汇编/官常典/第537卷 > 郑亨
## 钦定古今图书集成/明伦汇编/官常典/第537卷 > 郑亨

按《明外史》本传：“亨，合肥人。父用，从太祖于和，积功为
大兴左卫副千户。请老，亨嗣职。洪武二十五年，应募
持檄谕鞑靼，至斡难河。还，迁密云卫指挥佥事。燕师
起，以所部降。攻真定，先登，进指挥使。师袭大宁，至刘
家口，将劲骑数百，卷斾登山，潜出关后，断其归路。攻
之，悉缚守关者。遂奄至大宁，克之，进北平都指挥佥”
事。夜率众破郑村坝兵，西破紫荆关，掠广昌，取蔚州，
直抵大同。还战白沟河，陷阵大捷。逐北至济南，进都
指挥同知。攻沧州，军北门，扼饷道。东昌战败，收散卒
军深州。明年战夹河槁城，略地至彰德。耀兵河上，还
屯完。明年从破东平、汶上军小河，战败。王真死。诸将
皆欲北还，惟亨与朱能不可。入京师，迁都督佥事，进
左都督，封武安侯，禄千五百石，予世券。留守北京。时，
用犹在，受封爵视亨。永乐元年充总兵官，率两将军
备宣府。时元遗兵出没塞下，亨受敕备边。度宣府、万
全、怀来形便，每数堡相距，择一堡为高城深池，城多
置门浚井，蓄水其中，度可容数堡士马者，谨斥堠，远
瞭望。寇至，夜举火，昼鸣炮，并力坚守。规画周详，后莫
能易。三年召还，旋遣之镇。七年秋，备开平。帝北征，命
亨督运出塞，将右哨，从追败本雅失里。大军与阿鲁
台遇，亨率众先，遂大破之。论功为诸将冠。仍出镇宣
府。复从北征，将中军，战于忽失温。追敌中流矢却。复
与大军合，破之。复从出塞，将左哨，发卒万人，治龙门
道。过军，破兀良哈于屈裂河，将辎重还击，破寇之追
蹑者。仍守开平。比年大军再出，亨皆将左哨。成祖凡
五出塞，亨皆在行。仁宗即位，拜征西前将军，镇大同。
垦田积谷，边备缮完，自是大同希寇患。宣德元年召
掌北京行后府。已，仍镇大同，转饷宣府，招降酋长四
十九人。请于朝，厚抚之，归附者相属。九年卒。亨严肃
重厚，善抚士，耻掊克。在大同时，镇守中官挠军政，亨
据理裁正，其人不悦。然其卒也，深悼惜之。赠漳国公，
谥《忠毅》。